ຕອນເຊົ້າຂອງ ວັນທີ 22 ກໍລະກົດ 2021 ກະຊວງການຕ່າງປະເທດໄດ້ຈັດຕັ້ງພິທີປາຖະກະຖາເຜີຍແຜ່ເຊື່ອມຊຶມມະຕິກອງປະຊຸມໃຫຍ່ ຄັ້ງທີXIຂອງພັກ, ມະຕິກອງປະຊຸມໃຫຍ່ຄັ້ງທີ IV ຂອງອົງຄະນະພັກກະຊວງການຕ່າງປະເທດ, ກົດລະບຽບຂອງພັກປະຊາຊົນປະຕິວັດລາວ ສະໄໝ ທີ XI ແລະ ວັນສ້າງຕັ້ງພັກຄອມມູນິດຈີນ ຄົບ ຮອບ 100 ປີຂຶ້ນໂດຍການໃຫ້ກຽດປາຖະກະຖາ ໂດຍ ສະຫາຍ ສະເຫຼີມໄຊ ກົມມະສິດ, ກໍາມະການກົມການເມືອງສູນກາງພັກ, ເລຂາຄະນະບໍລິຫານງານພັກກະຊວງ, ລັດຖະມົນກະຊວງການຕ່າງປະເທດ, ເຊີ່ງມີບັນດາຄະນະປະຈໍາພັກ, ກໍາມະການພັກກະຊວງ, ຄະນະໜ່ວຍພັກ, ຄະນະກົມ ແລະ ຄະນະບໍລິຫານງານ 3 ອົງການຈັດຕັ້ງມະຫາຊົນທີ່ເປັນພະນັກງານຫລັກແຫລ່ງຂອງກະຊວງການຕ່າງປະເທດເຂົ້າຮ່ວມເກືອບ 300 ສະຫາຍ.
ໃນພິທີດັ່ງກ່າວ ສະຫາຍ ສະເຫຼີມໄຊ ກົມມະສິດໄດ້ເນັ້ນໜັກໃຫ້ແຕ່ລະສະຫາຍສະມາຊິກພັກເອົາໃຈໃສ່ດ້ານວຽກງານວຽກການເມືອງ-ແນວຄິດ ໂດຍສະເພາະຢູ່ໃນສະພາບຂອງການລະບາດຂອງພະຍາດໂຄວິດ-19ເພື່ອໃຫ້ສະມາຊິກພັກ ມີຄວາມໜັກແໜ້ນ, ເຊື່ອໝັ້ນຕໍ່ແນວທາງຂອງພັກ ແລະ ພ້ອມກັນຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງທີ XIຂອງພັກ ກໍຄືມະຕິກອງປະຊຸມໃຫຍ່ຄັ້ງທີ IV ຂອງອົງຄະນະພັກກະຊວງການຕ່າງປະເທດ ເຂົ້າໃນການປະຕິບັດໜ້າທີ່ວຽກງານຕົວຈິງ ໃຫ້ເລິກເຊິ່ງ ແລະ ທົ່ວເຖິງດ້ວຍຫຼາຍຮູບຫຼາຍສີ ແລະ ຫຼາຍວິທີການເພື່ອບຸກທະລຸດ້ານຈິນຕະນາການ, ພ້ອມທັງເອົາໃຈໃສ່ສືບຕໍ່ປັບປຸງການຈັດຕັ້ງພັກ-ລັດໃຫ້ມີຄວາມເຂັ້ມແຂງ, ກໍ່ສ້າງສະມາຊິກພັກຢ່າງມີປະສິດທິພາບ ແລະ ສ້າງໜ່ວຍພັກປອດໃສ, ເຂັ້ມແຂງ, ໜັກແໜ້ນເພື່ອແນໃສ່ເພີ່ມທະວີບົດບາດ, ຄວາມສາມາດນຳພາຢ່າງຮອບດ້ານຂອງອົງຄະນະພັກກະຊວງການຕ່າງປະເທດ ແລະ ເປັນເຈົ້າການໃນການປະຕິບັດກົດລະບຽບຂອງພັກໂດຍສະເພາະແມ່ນໄດ້ ເນັ້ນຢໍ້າເຖິງຄວາມເປັນເຈົ້າການຂອງບັນດາສະຫາຍຄະນະພັກກະຊວງ, ຄະນະໜ່ວຍພັກ, ສະມາຊິກພັກໃນການຄົ້ນຄວ້າຢ່າງເລີກເຊິ່ງເນື້ອໃນຂອງມະຕິກອງປະຊຸມໃຫຍ່ຄັ້ງທີ XIຂອງພັກເພື່ອມາໝູນໃຊ້ເຂົ້າໃນວຽກງານຕົວຈິງຂອງກະຊວງ ແລະ ກຳໄດ້ກົດລະບຽບພັກປະຊາຊົນປະຕິວັດລາວ ສະໄໝທີXIເພື່ອນຳໄປຈັດຕັ້ງປະຕິບັດໃຫ້ຖືກຕ້ອງ, ຄົບຖ້ວນ, ເຂັ້ມງວດ ແລະ ເປັນເອກະພາບກັນໃນທົ່ວພັກ.
ສຳລັບການສະເຫລີມສະຫລອງຄົບຮອບ 100 ປີ ຂອງພັກກອມມູນິດຈີນ, ສະຫາຍ ສະເຫຼີມໄຊ ກົມມະສິດ, ໄດ້ຍົກໃຫ້ເຫັນເຖິງຄວາມໝາຍຄວາມສໍາຄັນ ຂອງວັນສ້າງຕັ້ງພັກຄອມມູນິດຈີນ, ຊຶ່ງຕະຫຼອດໄລຍະເວລາໜຶ່ງສັດຕະວັດ ທີ່ຜ່ານມາ, ພັກກອມມຸຍນິດຈີນ ໄດ້ເຕີບໃຫຍ່ເຂັ້ມແຂງຢ່າງບໍ່ຢຸດຢັ້ງ, ຍົກສູງຄວາມຮັບຜິດຊອບການເມືອງຕໍ່ພາລະກຳປະຫັວດສາດຂອງຊາດ, ເດັດດ່ຽວໜຽວແໜ້ນໃນການນຳພາການປະຕິວັດຊາດປະຊາທິປະຕິໄຕ ແລະ ຍຶດໜັ້ນອຸດົມການສັງຄົມນິຍົມ ເຊີ່ງໄດ້ນຳພາເຮັດສຳເລັດການປະຕິວັດປົດປ່ອຍຊາດ ແລະ ສະຖາປານາ ສາທາລະນະລັດປະຊາຊົນຈີນ ຢ່າງສະຫງ່າຜ່າເຜີຍໃນປີ 1949 ອັນເປັນການໄຂສັງກາດໃໝ່ແຫ່ງການສ້າງສາພັດທະນາປະເທດຊາດ. ພັກກອມມຸຍນິດຈີນ ໄດ້ສືບຕໍ່ນຳພາປະເທດຊາດກ້າວຂື້ນຢ່າງແຂງແຮງ ດ້ວຍການປະຕິຮູບ ແລະ ເປີດປະຕູສູ່ພາຍນອກຢ່າງກ້າຫານ, ສ້າງການຫັນປ່ຽນອັນໃຫຍ່ຫລວງໃຫ້ແກ່ການພັດທະນາຢ່າງມະຫັດສະຈັນ ແລະ ກ້າວກະໂດດ ຂອງ ສາທາລະນະລັດ ປະຊາຊົນຈີນ ເຮັດໃຫ້ປະຊາຊົນຈີນຫລາຍຮ້ອຍລ້ານຄົນ ຫລຸດພົ້ນອອກຈາກຄວາມທຸກຍາກ ອັນໄດ້ສ້າງຖ່ວງທ່າໃໝ່ ແລະ ເປັນພື້ນຖານໜັກແໜ້ນ ເຂັ້ມແຂງ ໃນການສ້າງສັງຄົມນິຍົມທີ່ມີສີສັນພິເສດຂອງຈີນ.